b'\n_START_ARTICLE_\nAu\xc5\xa1vico koncentracijos stovykla\n_START_PARAGRAPH_\nAuschwitz-Birkenau (Konzentrationslager Auschwitz), Au\xc5\xa1vico koncentracijos stovykla buvo did\xc5\xbeiausia nacistin\xc4\x97s Vokietijos koncentracijos ir naikinimo stovykl\xc5\xb3, \xc4\xafkurta nacist\xc5\xb3 okupuotoje Lenkijoje. Stovykla pavadinta netoliese esan\xc4\x8dio Lenkijos miesto Osvencimo voki\xc5\xa1ku pavadinimu. Birkenau buvo nedidelis kaimelis netoliese, did\xc5\xbei\xc4\x85ja dalimi sunaikintas vokie\xc4\x8di\xc5\xb3. Po vokie\xc4\x8di\xc5\xb3 okupacijos 1939\xc2\xa0m. ir dalies Lenkijos aneksijos Osvencimas administraci\xc5\xa1kai priskirtas Auk\xc5\xa1tutin\xc4\x97s Silezijos provincijos (Provinz Oberschlesien) Katovic\xc5\xb3 apskri\xc4\x8diai (Regierungsbezirk Kattowitz)._NEWLINE_Stovyklos komendantas R. H\xc3\xb6\xc3\x9f Niurnbergo proceso metu liudijo, kad Au\xc5\xa1vice \xc5\xbeuvo iki 3 mln. \xc5\xbemoni\xc5\xb3. Au\xc5\xa1vico-Birkenau valstybinis muziejus \xc5\xa1\xc4\xaf skai\xc4\x8di\xc5\xb3 tikslina iki 1,1 mln., 90 proc. auk\xc5\xb3 buvo \xc5\xbeydai i\xc5\xa1 beveik vis\xc5\xb3 Europos \xc5\xa1ali\xc5\xb3. Did\xc5\xbeioji auk\xc5\xb3 dalis buvo nunuodyti Zyklon B dujomis Au\xc5\xa1vico duj\xc5\xb3 kamerose; kiti mir\xc4\x97 nuo nuolatinio badavimo, priverstini\xc5\xb3 darb\xc5\xb3, negydyt\xc5\xb3 lig\xc5\xb3, atskir\xc5\xb3 egzekucij\xc5\xb3 ir vykdyt\xc5\xb3 \xe2\x80\x9emedicinini\xc5\xb3\xe2\x80\x9c eksperiment\xc5\xb3. 1947\xc2\xa0m. auk\xc5\xb3 atminimui Lenkija pirmose dviejose stovyklose \xc4\xafsteig\xc4\x97 muziej\xc5\xb3. Iki 1994\xc2\xa0m. muziejuje apsilank\xc4\x97 apie 22 mln. \xc5\xbemoni\xc5\xb3, t. y. po 700 000 kasmet._NEWLINE_Id\xc4\x97ja Osvencime kurti koncentracijos stovykl\xc4\x85 kilo dar 1939\xc2\xa0m. pabaigoje. Daugiausia buvo remiamasi patogia miestelio pad\xc4\x97timi ir geru gele\xc5\xbeinkelio susisiekimu su Auk\xc5\xa1tutine Silezija, Generaline Gubernija, Austrija ir kitomis \xc5\xa1alimis. 1940\xc2\xa0m. sausio m\xc4\x97n. SS oberfiureris Richard Gl\xc3\xbccks i\xc5\xa1siunt\xc4\x97 \xc4\xaf viet\xc4\x85 speciali\xc4\x85 komisij\xc4\x85, kuriai vadovavo SS \xc5\xa1turmbanfiureris Walter Eisfeld, Zachsenhauzeno koncentracijos stovyklos komendantas. Komisija i\xc5\xa1sak\xc4\x97 nuomon\xc4\x99, kad teritorija koncentracijos stovyklai netinka. Nepaisant to 1940\xc2\xa0m. vasario 21 d. Richard Gl\xc3\xbccks prane\xc5\xa1\xc4\x97 Himleriui, kad \xc4\x8dia gali b\xc5\xabti kuriama karantino stovykla asmenims, persiun\xc4\x8diamiems \xc4\xaf Reich\xc4\x85 priverstiniams darbams._NEWLINE_1940\xc2\xa0m. baland\xc5\xbeio 18-19 d. Osvencime lank\xc4\x97si speciali komisija vadovaujama SS haupt\xc5\xa1turmfiurerio Rudolfo Hioso (Rudolf H\xc3\xb6\xc3\x9f). 1940\xc2\xa0m. baland\xc5\xbeio 27 d. SS reichsfiureris Heinrich Himmler pasira\xc5\xa1\xc4\x97 \xc4\xafsakym\xc4\x85 \xc4\xafkurti Au\xc5\xa1vico koncentracijos stovykl\xc4\x85 Lenkijoje. Po dviej\xc5\xb3 dien\xc5\xb3 koncentracijos stovykl\xc5\xb3 inspektorius SS oberfiureris Gl\xc3\xbccks paskyr\xc4\x97 Rudolf\xc4\x85 Hios\xc4\x85 stovyklos komendantu. Rudolfas Hiosas \xc4\xaf Osvencim\xc4\x85 atvyko baland\xc5\xbeio 30 d., o gegu\xc5\xbe\xc4\x97s 4 d. oficialiai prad\xc4\x97jo eiti pareigas.\n_START_SECTION_\nStrukt\xc5\xabra\n_START_PARAGRAPH_\nKoncentracijos stovykl\xc5\xb3 kompleks\xc4\x85 sudar\xc4\x97 trys pagrindin\xc4\x97s stovyklos: Au\xc5\xa1vicas I, Au\xc5\xa1vicas II ir Au\xc5\xa1vicas III. Au\xc5\xa1vice I \xc5\xbeuvo apie 70 000 \xc5\xbemoni\xc5\xb3, daugiausia lenkai ir tarybiniai karo belaisviai. Au\xc5\xa1vicas II (Birkenau) buvo naikinimo stovykla (Vernichtungslager), joje \xc5\xbeuvo ma\xc5\xbeiausiai 960 000 \xc5\xbeyd\xc5\xb3, 75 000 lenk\xc5\xb3 ir apie 19 000 \xc4\x8digon\xc5\xb3. Birkenau buvo did\xc5\xbeiausia i\xc5\xa1 vis\xc5\xb3 naci\xc5\xb3 \xc4\xafsteigt\xc5\xb3 naikinimo stovykl\xc5\xb3. Au\xc5\xa1vicas III (Monovic\xc4\x97) buvo IG Farben koncerno Buna-Werke gamyklos darbo stovykla._NEWLINE_2008\xc2\xa0m. lapkri\xc4\x8dio m\xc4\x97n. viename Berlyno bute rasti dokumentai, pagal kuriuos buvo numatytas Au\xc5\xa1vico-Birkenau stovyklos i\xc5\xa1pl\xc4\x97timas, ta\xc4\x8diau dokument\xc5\xb3 autenti\xc5\xa1kumas nebuvo patvirtintas nepriklausom\xc5\xb3 ekspert\xc5\xb3. Aplink Au\xc5\xa1vic\xc4\x85 buvo dar apie 40 su Au\xc5\xa1vicu susijusi\xc5\xb3 ma\xc5\xbeesni\xc5\xb3 koncentracijos stovykl\xc5\xb3, kai kurios j\xc5\xb3 de\xc5\xa1imtis kilometr\xc5\xb3 nutolusios nuo pagrindini\xc5\xb3 stovykl\xc5\xb3. \xc5\xa0iose stovyklose kalini\xc5\xb3 skai\xc4\x8dius buvo nuo keli\xc5\xb3 de\xc5\xa1im\xc4\x8di\xc5\xb3 iki keli\xc5\xb3 t\xc5\xabkstan\xc4\x8di\xc5\xb3._NEWLINE_Kaip ir kitas Vokietijos koncentracijos stovyklas, Au\xc5\xa1vic\xc4\x85 vald\xc4\x97 ir pri\xc5\xbei\xc5\xabr\xc4\x97jo NSDAP partijos sukarinta organizacija SS. Stovyklos komendantais buvo Rudolf H\xc3\xb6\xc3\x9f (iki 1943\xc2\xa0m. vasaros), v\xc4\x97liau Arthur Liebehenschel ir Richard Baer. R. H\xc3\xb6\xc3\x9f detaliai apra\xc5\xa1\xc4\x97 stovyklos funkcionavim\xc4\x85 per jo tardym\xc4\x85 po karo ir savo autobiografijoje. 1947\xc2\xa0m. baland\xc5\xbeio 16 d. jis buvo pakartas prie\xc5\xa1ais \xc4\xaf\xc4\x97jim\xc4\x85 \xc4\xaf Au\xc5\xa1vico I krematorium\xc4\x85.\n_START_SECTION_\nAu\xc5\xa1vicas II\n_START_PARAGRAPH_\nAntroji pagal dyd\xc4\xaf stovykla buvo vis\xc5\xb3 pirma naikinimo stovykla. \xc4\x8cia buvo \xc4\xafrengtos specialios duj\xc5\xb3 kameros ir krematoriumai.'